|  |  |  |  |  |  |
| --- | --- | --- | --- | --- | --- |
|

|  |
| --- |
| Statsråd Tonje Brenna |
| Kunnskapsdepartementet  |
| postmottak@kd.dep.no  |
|  |

 |  |
|  | B22 - Krav til SB 2024 |
|  | Saksbehandler: Berit Therese Larsen |
|  |  |
|  | Oslo, 21. desember 2022 |
|  |  |

**FFOs krav til Statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFO jobber for full samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen for statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2024 på Kunnskapsdepartementets område:**

* *FFO ber regjeringen sikre en inkluderende skole, der elever med funksjonsnedsettelse får oppfylt sine rettigheter og får den oppfølgingen og tilretteleggingen de trenger for å fullføre.*
	+ *FFO ber regjeringen etablere en egen tilskuddsordning med 400 millioner kroner over kap. 225 Tiltak i grunnopplæringa, kombinert med en tidsfrist, for å sørge for at landets skoler blir universelt utformet.*
	+ *FFO ber regjeringen komme med en forskrift, forankret i plan- og bygningslovens § 31-4, der 2030 settes som frist for universell utforming av skolebygg.*
* *FFO ber regjeringen om å styrke PPT og Statped.*
* *FFO ber regjeringen sikre at lærere, skoleledelse og skoleeiere har den kompetansen de trenger for å ivareta elever med funksjonsnedsettelse og deres rettigheter i skolen.*

**Inkluderende skole, bærekraft og universell utforming**

Kunnskapsdepartementet har et koordineringsansvar for FNs bærekraftmål *4 Sikre inkluderende, rettferdig og god utdanning og fremme muligheter for livslang læring*. Norge har også vedtatt FN-konvensjonen om rettighetene til mennesker med funksjonsnedsettelse (CRPD), der tilgang til utdanning, herunder skolebygg, er en av forpliktelsene[[1]](#footnote-2). Videre har CRPD-komiteen vært tydelig på at universell utforming av skolebygg må være høyt prioritert i regjeringens arbeid.

En helt fersk undersøkelse som Kantar har utført for FFO viser at elever med funksjonsnedsettelse ikke får den tilretteleggingen og oppfølgingen de trenger, og de sliter mer både faglig, sosialt og psykisk enn andre elever. Undersøkelsen har mye verdifull informasjon som vi gjerne presenterer for statsråden og embetsverket i Kunnskapsdepartementet.

FFO forventer på bakgrunn av dette at regjeringen prioriterer elever med funksjonsnedsettelse innen skole og utdanning høyt i årene som kommer. En god og trygg utdanning er det aller viktigste tiltaket for å få flere funksjonshemmede i jobb, og inn i bærekraftige livsløp der de får brukt sine ressurser og bidrar til samfunnets bærekraft. Faktisk er effekten av utdanning på deltakelse i arbeidslivet dobbelt så stor for mennesker med funksjonsnedsettelse sammenlignet med resten av befolkningen.

Universell utforming av bygg, undervisning og læremidler er en viktig forutsetning for at funksjonshemmede skal kunne fullføre utdanning på lik linje med andre. Det samme er tilgjengelig spesialpedagogisk kompetanse, og lærere og skoleledere som har kompetanse til å tilrettelegge undervisningen og skolehverdagen for alle elevene.

*FFO ber regjeringen gjennom å iverksette tiltak for å løfte elever med funksjonsnedsettelse særskilt for å oppfylle Norges forpliktelser rundt bærekraftsmålene og FN-konvensjonen for rettighetene til mennesker med funksjonsnedsettelse (CRPD).*

**Veikart universelt utformet nærskole - et steg for å oppfylle CRPD**

Regjeringen har i Hurdalsplattformen sagt at de vil gjennomføre “Veikart for universelt utformet nærskole” innen 2030. Veikartet viser nødvendige tiltak fra 2018 til målet er nådd i 2030. Det betyr at det haster med å sette i gang tiltak, som øremerket tilskudd og tidsfrist. Norge sluttet seg til FNs bærekraftmål og skal, blant annet, “Sikre inkluderende, rettferdig og god utdanning og fremme muligheter for livslang læring”. Dette er et mål Norge ikke vil nå dersom det ikke satses på en nærskole for alle. Norge har også ratifisert FN konvensjonen om rettighetene til mennesker med nedsatt funksjonsevne (CRPD). Det betyr at Norge, gjennom konvensjonens artikkel 24, er forpliktet til å gjøre det mulig for funksjonshemmede å delta fullt ut i undervisningen på lik linje med andre.

Etter at Bufdir lanserte “Veikart Universelt utformet nærskole 2030” i 2018, har Oslo Economics dokumentert at det er samfunnsøkonomisk lønnsomt å følge veikartet. Organisasjonene er, og kommer i tiden fremover, til å være tydelige på at dersom regjeringen skal oppfylle egne mål, samt FNs bærekraftmål nummer 4 og artikkel 24 i CRPD er det behov for øremerkede midler til universell utforming av landets eksisterende skolebygg. Vår anbefaling er en egen, øremerket tilskuddsordning over kap. 225 Tiltak i grunnopplæringa, kombinert med en lovfestet tidsfrist – 2030.

Selv peker regjeringen på at veikartet kan gjennomføres blant annet ved å gjeninnføre rentekompensasjonsordningen for skolebygg og svømmebasseng. Vi mener dette er et godt tillegg til en tilskuddsordning. Generelt øker kostnadene på alle samfunnsområder, og kommunene har behov for friske midler for å kunne igangsette arbeidet med å universelt utforme sine skoler. Å gjeninnføre rentekompensasjonsordningen vil derfor i seg selv ikke være et tilstrekkelig tiltak for å oppnå målet om gjennomføring av veikartet innen 2030. Videre må ordningen innrettes direkte mot universell utforming av skolebygg og veikartet, og kombineres med å innføre en tidsfrist i forskrift for når alle skoler skal være universelt utformet – 2030.

*FFO ber regjeringen etablere en egen tilskuddsordning med 400 millioner kroner over kap. 225 Tiltak i grunnopplæringa, kombinert med en tidsfrist, for å sørge for at landets skoler blir universelt utformet.*

*FFO ber regjeringen lage forskrift med tidsfrist, forankret i plan- og bygningsloven § 31-4, slik at alle skolebygg er universelt utformet i 2030.*

**Styrk PPT og Statped**

De siste årene har det blitt dokumentert alvorlige mangler ved spesialundervisningen i Norge. En viktig side av dette er manglende spesialpedagogisk kompetanse ute i kommunene, og *Meld. St. 6 Tett på! Tidlig innsats og inkluderende fellesskap* har mange forslag som skal ta tak i dette – blant annet et kompetanseløft for kommuner og fylkeskommuner innen spesialpedagogikk. PPT er tiltenkt en rolle i dette, men FFO er urolig for PPTs ressurser og mulighet til å følge opp.

En ny [rapport fra Utdanningsforbundet](https://www.utdanningsforbundet.no/contentassets/7cd7d2d173e54daaba14f38f630213ce/nordlandsforskning.pdf), utført av Nordlandsforskning, viser at bemanningen i dagens PP-tjeneste er ikke tilstrekkelig til få utført lovpålagte oppgaver, og lederne er usikre på om tjenesten er særlig godt rustet til å påta seg nye oppgaver. Vi mener det gir grunn til bekymring for ansvaret de er pålagt for å følge opp elevgrupper med behov for spesialpedagogisk oppfølging, i tillegg til å jobbe mer systemrettet mot skolene. Dette må også ses i sammenheng med omleggingen av Statpeds mandat som følge av kompetanseløftet.

Statpeds virksomhet skal rettes mot mer marginaliserte elevgrupper, som kommuner og fylkeskommuner ikke kan forventes å ha kompetanse på. I den forbindelse skal det totalt kuttes 150-200 mill. kroner i Statpeds bevilgning frem til 2024, som skal inngå i kompetanseløftet. Men Statped skal, med færre midler, både ha en viktig rolle i å bygge opp den spesialpedagogiske kompetansen lokalt *og* opprettholde og utvikle tjenestene sine overfor elever med varige, omfattende eller særlig komplekse behov for tilrettelegging.

Etter det FFO kjenner til, går kompetanseutviklingen lokalt svært langsomt fremover, og er langt fra å være på plass. Når Statped skal ha flere arbeidsoppgaver med færre midler, er vi svært bekymret for elevgrupper som er helt avhengige av Statpeds kompetanse. Det må friske midler til for å sørge for at Statped kan fortsette å gi et kvalitetstilbud på samme nivå som i dag i tillegg til å gi god opplæring lokalt.

*FFO ber regjeringen om å styrke PPT med økte ressurser, og primært tilbakeføre midlene som er kuttet i Statped siden 2020. Sekundært ber vi om at kutt i Statped ikke gjennomføres for 2024.*

**Sikre kompetanse om elever med funksjonsnedsettelse i skolen**

*«Elever skal hovedsakelig ivaretas gjennom tilpasset opplæring, men lærerutdanningen har i liten grad fokus på hvordan lærere skal iverksette en inkluderende og tilpasset opplæring»[[2]](#footnote-3)*

Dette er et stort problem for elever med funksjonsnedsettelse, og FFOs ferske undersøkelse viser at til tross for mye god vilje blant skoleledere og lærere, så mangler de kompetanse til å tilrettelegge for alle elever i klasserommet.

Dette kompetansehullet i lærerutdanningen må tettes. Det må innføres nasjonale krav til pensum på allmennlærerutdanningen om kartlegging, tiltak og inkludering av elever med funksjonsnedsettelse, og settes inn midler til obligatorisk etterutdanning/kursing av utøvende lærere.

*FFO ber regjeringen sikre at lærere, skoleledelse og skoleeiere har den kompetansen de trenger for å ivareta elever med funksjonsnedsettelse og deres rettigheter i skolen.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2024.

Med vennlig hilsen

FUNKSJONSHEMMEDES FELLESORGANISASJON



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Anette Trettebergstuen.

1. CRPD-komiteen har anbefalt at det innføres forskrifter for å fastsette tidsfrister og konkrete tiltak med øremerket finansiering for universell utforming av eksisterende bygninger, som prioriterer grunnskoler og videregående skoler, se: <https://www.regjeringen.no/contentassets/26633b70910a44049dc065af217cb201/crpd-2019-avsluttende-bemerkninger-til-norges-forste-rapport-nor-09092019-finale.pdf>. [↑](#footnote-ref-2)
2. Alternativ rapport til FN-konvensjonen om rettighetene for mennesker med nedsatt funksjonsevne - Artikkel 24 (4) [↑](#footnote-ref-3)